ສຫລ ຮຽກຮ້ອງໃຫ້ ອາຟຣິກາກາງ ຍຸດຕິ ຄວາມຮຸນແຮງ ດ້ານ ສາສະໜາ (ສະໄລດ໌)
ສຫລ ​​ຮຽກຮ້ອງ​ໃຫ້ປະຊາຊົນ​​ ໃນ​ສາທາລະນະ​ລັດ​ອາ​ຟຣິກາ​ກາງ​ ສວຍໂອກາດ​ ຮັບ​ເອົາການ​ສະໜັບສະໜຸນ​ ຂອງ​ນາໆ​ ຊາດ ແລະ​ລັດຖະບານ​ໄລຍະ​ຂ້າມ​ຜ່ານ​ຊຸດໃໝ່.
ສະຫະລັດກຳລັງຮຽກຮ້ອງໃຫ້ປະຊາຊົນໃນສາທາລະນະລັດອາ ຟຣິກາກາງສວຍໂອກາດຮັບເອົາການສະໜັບສະໜຸນຂອງນາໆ ຊາດ ແລະລັດຖະບານ ໄລຍະຂ້າມຜ່ານຊຸດໃໝ່ ຂອງເຂົາເຈົ້າ ເພື່ອຢຸດເຊົາຄວາມວຸ້ນວາຍທີ່ເກີດຢ່າງຕິດຕໍ່ກັນມາທີ່ໄດ້ສົ່ງຜົນ ກະທົບຕໍ່ປະເທດ ມາໄດ້ເກືອບນຶ່ງປີແລ້ວນັ້ນ ທ່ານນາງ Jen Psaki ໂຄສົກປະຈຳກະຊວງການຕ່າງປະເທດ ສະຫະລັດກ່າວຢູ່ໃນຖະແຫຼງການສະບັບນຶ່ງໃນວັນພຸດວານນີ້ວ່າ ສະຫະລັດມີຄວາມເປັນຫ່ວງກັງວົນຢ່າງເລິກເຊິ່ງ ນຳການໂຈມຕີ ທາງດ້ານສາສະໜາ ຕໍ່ຊາວມຸສລິມແລະຊາວຄຣິສຕຽນແລະວ່າ ຄວາມວຸ້ນວາຍເຊັ່ນນີ້ຈະຕ້ອງຍຸດຕິລົງ ທ່ານນາງ Psaki ກ່າວຕໍ່ໄປວ່າ ສາທາລະນະລັດອາຟຣິກາກາງບໍ່ສາມາດທຳຄວາມຄືບໜ້າໄປສູ່ການມີສະຖຽນລະພາບແລະສັນຕິພາບໄດ້ ນອກຈາກວ່າໝົດທຸກກຸ່ມມອງຫາອະນາຄົດ ແລະຢຸດເຊົາການແກ້ແຄ້ນແບບຮຸນແຮງກັນນີ້ ໃນຕອນເຊົ້າວັນພຸດວານນີ້ ພວກທະຫານໄດ້ຖືກກ່າວຫາວ່າ ເຂົ້າປະກອບສ່ວນໃນການສັງຫານຜູ້ຊາຍຄົນນຶ່ງ ທີ່ສົງໄສວ່າ ເປັນສະມາຊິກຂອງກຸ່ມກະບົດ Seleka ທີ່ໄດ້ໂຄ່ນລົ້ມປະທານາທິບໍດີ Francois Bozize ໃນເດືອນມີນາປີແລ້ວນີ້